কত রকম আজব শখই না থাকে মানুষের! সামনে পিছনে না ভেবেই শখ পূরণের জন্য ঝাঁপিয়ে পড়ে তারা। এর পরিণাম যে কতটা মারাত্মক হতে পারে, সে কথাও মাথায় রাখা জরুরি। সম্প্রতি শখ পূরণের খেসারত দিলেন কানাডার বাসিন্দা ক্যাট গালিঙ্গার। তাঁর শখ হয়েছিল চোখে ট্যাটু করানোর। এমন অবস্থা এখন, দৃষ্টিশক্তি হারাতে বসেছেন তিনি। 
সম্পূর্ণ ঘটনাটি নিজেই ফেসবুকে জানিয়েছেন ক্যাট। পেশায় মডেল এই তরুণী বাঁ-চোখের সাদা অংশে বেগুনি রং ইঞ্জেক্ট করে অভিনব ‘স্ক্লেরা ট্যাটু’ করাতে গিয়েছিলেন। তার ফলেই ঘটে বিপত্তি। চোখে সংক্রমণ হয়ে এখন প্রায় আংশিক দৃষ্টিহীন হয়ে পড়েছেন ক্যাট।

এই বিষয়ে অন্যান্য খবর

পেটে নয়, এই কৃমি বাসা বাঁধে চোখে, তার পর যা ঘটে ভিডিও দেখুন


এক আন্তর্জাতিক সংবাদমাধ্যমে প্রকাশিত খবর অনুযায়ী, গত মাসেই চোখে ‘স্ক্লেরা ট্যাটু’ করিয়েছিলেন ক্যাট। তাঁর প্রাক্তন প্রেমিকের পরামর্শেই এই ট্যাটু করানোর সিদ্ধান্ত নেন তিনি। প্রাক্তন প্রেমিক নিজেও এক জন ট্যাটু আর্টিস্ট। তাঁর নিজের চোখেও রয়েছে সেই ট্যাটু। কোনও সমস্যা হয়নি। কিন্তু বিপত্তি ঘটে ক্যাটের বেলাতেই। চিকিৎসকরা জানিয়েছেন, এইমুহূর্তে ক্যাটের চোখের অবস্থা খুবই খারাপ। তাঁকে অ্যান্টিবায়োটিক এবং স্টেরয়েড জাতীয় ওষুধ দেওয়া হয়েছে। তাঁর চিকিৎসা চলছে।